Максим Афанасьевич БЕБАН

Чачома чистэнзэ 100 иетненень 

***

Вагонось уды… Тошкат: «Зяро шказо?».
Курок валгат. Туят. Кекштянзат весь.
Стувтови, мезе ютксонок ульнесь…
Ансяк соват онозон –– од ды мазый.

Онозон ютат: «Зяро, зяро шказо?».
Токасамак –– талнозеви оймесь!
Варштыть сельмезэнь –– натой потась весь.
Ютамс тонеть? А ютаван малазот.

А стувтоват! А эрявить лият!
Тон мезе теить? Оймем –– теке керявсь.
Истямо монь уцяскась? Истя эрявсь?
Мекс ансяк онстон тон монень сакшнат?!

А менстясак тон уцяскат, содат…
Ансяк монень тонтеметь кода эрямс?!

***

Тон апак учне туить, апак простне.
Аволь ладсеметь –– ильтеметь лисян.
Тон туить –– тарка-эзем а муян, ––
Седеем лазовсь, тарди апак лотксе.

Прась зоря тештесь… Вармась оймес совси.
Менелесь велькссэнь чополгадсь. Талнан:
Тонтеметь кинть а муса ды ёман,
Вечкевикс, тесэ тон а чумат овсе.

А чумат –– мазычить мик валсоткак.
А чумат, мекс арсемат тондеть ламо.
Аздылинь –– эрси вечкема истямо!
Истямо монь а ули зярдояк!

Листь, зоря теште, оймавтомон сак…
Илямак кадт, илямак кадт ёмамо…

Мокшонь кельстэ ютавтынзе
Александр Арапов